b'\n_START_ARTICLE_\nJacek Gmoch\n_START_SECTION_\nUra pelaajana\n_START_PARAGRAPH_\nGmoch aloitti pelaajauransa pieness\xc3\xa4 Znicz Pruszk\xc3\xb3win joukkueessa, mutta siirtyi jo 1960 Legia Varsovan joukkueeseen, jota h\xc3\xa4n edusti koko lopun uraansa, vuoteen 1968 saakka. H\xc3\xa4n opiskeli pelaajauransa ohella Varsovan teknillisess\xc3\xa4 yliopistossa. Opinnot eiv\xc3\xa4t kuitenkaan haitanneet pelaamista ja Gmoch juhli Legiassa kahta Puolan Cupin mestaruutta. Lis\xc3\xa4ksi h\xc3\xa4n esiintyi Puolan maajoukkuepaidassa 29 kertaa.\n_START_SECTION_\nUra valmentajana\n_START_PARAGRAPH_\nGmoch joutui lopettamaan pelaajauransa pahan loukkaantumisen vuoksi vain 29-vuotiaana. Ura jalkapallon parissa jatkui kuitenkin valmennusteht\xc3\xa4vien merkeiss\xc3\xa4 Legia Varsovan apulaisvalmentajana 1969-71 ja t\xc3\xa4m\xc3\xa4n j\xc3\xa4lkeen Kazimierz G\xc3\xb3rskin apuvalmentajana Puolan maajoukkueessa. Kaksikon johdolla Puola juhli MM-pronssia 1974. Menetyksekk\xc3\xa4iden kisojen j\xc3\xa4lkeen Gmoch vietti pari vuotta Yhdysvalloissa tieteellisen uransa vuoksi, mutta palasi valmentajaksi maajoukkueen per\xc3\xa4simess\xc3\xa4 1976. H\xc3\xa4nen johdollaan Puola eteni MM-kisoihin 1978, joissa joukkue oli lopulta viides._NEWLINE_Maajoukkuepestins\xc3\xa4 j\xc3\xa4lkeen Gmoch toimi lyhyen aikaa norjalaisen Skeid Fotballin p\xc3\xa4\xc3\xa4valmentajana, kunnes siirtyi 1979 Kreikkaan PAS Gianninan p\xc3\xa4\xc3\xa4valmentajaksi.  Kaudeksi 1982/83 Gmoch siirtyi Larissan p\xc3\xa4\xc3\xa4valmentajaksi ja johdatti joukkueen Kreikan cupin loppuotteluun. Yll\xc3\xa4tt\xc3\xa4v\xc3\xa4n menestyksen johdosta Gmochille tarjottiin pesti\xc3\xa4 Panathinaikosissa, johon h\xc3\xa4n 1983 siirtyikin. Gmochin johdolla Panathinaikos voitti kaudella 1983/84 tuplamestaruuden toista kertaa seuran historiassa. H\xc3\xa4nen johdollaan seura eteni my\xc3\xb6s Euroopan Cupissa v\xc3\xa4lieriin._NEWLINE_Kaudella 1985/86 Gmoch valmensi AEK Ateenaa, mutta menestys j\xc3\xa4i odotuksia vaisummaksi ja h\xc3\xa4n palasi Larissaan. Puolalainen j\xc3\xa4tti j\xc3\xa4lkens\xc3\xa4 my\xc3\xb6s Larissan seurahistoriaan luotsaamalla joukkueen sen historian ensimm\xc3\xa4iseen ja toistaiseksi ainoaan Kreikan mestaruuteen kaudella 1987/88. Se oli vasta kuudes kerta maan historiassa, kun mestaruutta juhlittiin Ateenan ulkopuolella._NEWLINE_Larissasta Gmoch siirtyi 1988 Olympiakosin per\xc3\xa4simeen ja n\xc3\xa4in h\xc3\xa4n oli valmentanut kaikkia Ateenan suurseuroja. Menestys j\xc3\xa4i kuitenkin vaatimattomaksi ja Gmoch sai l\xc3\xa4hte\xc3\xa4 seurasta jo seuraavana vuonna. H\xc3\xa4n jatkoi uraansa 1991 kyproslaisen APOELin p\xc3\xa4\xc3\xa4valmentajana ja voitti seuran kanssa maan mestaruuden 1992. Seuraava kausi ei kuitenkaan sujunut yht\xc3\xa4 hyvin ja Gmoch sai l\xc3\xa4hte\xc3\xa4 seurasta._NEWLINE_APOEL-pestin j\xc3\xa4lkeen Gmochin menestyksekk\xc3\xa4imm\xc3\xa4t vuodet valmentajana olivat ohi. H\xc3\xa4n jatkoi kuitenkin uraansa l\xc3\xa4pi 1990-luvun Kreikassa luotsaten muun muassa Ionikosin Kreikan liigassa viidenneksi 1997/98. J\xc3\xa4tetty\xc3\xa4\xc3\xa4n Ionikosin toisen pestins\xc3\xa4 j\xc3\xa4lkeen kes\xc3\xa4ll\xc3\xa4 2003 Gmoch on toiminut jalkapallokommentaattorina Puolan televisiossa. H\xc3\xa4n on toiminut my\xc3\xb6s Legia Varsovassa johtoteht\xc3\xa4viss\xc3\xa4 ja osakkeenomistajana._NEWLINE_Marraskuussa 2010 Gmoch palasi valmennusteht\xc3\xa4viin Panathinaikosin p\xc3\xa4\xc3\xa4valmentajaksi. H\xc3\xa4n hoitaa valmennusteht\xc3\xa4vi\xc3\xa4 ainakin toistaiseksi Nikos Niopliasin saatua potkut.  Gmochin pesti j\xc3\xa4i lyhyeksi seuran palkattua Jesualdo Ferreiran p\xc3\xa4\xc3\xa4valmentajakseen 20. marraskuuta.'